钦定古今图书集成/历象汇编/庶征典/第064卷 > 金
## 钦定古今图书集成/历象汇编/庶征典/第064卷 > 金

### 熙宗皇统九年大风

按《金史熙宗本纪》，不载。　按《五行志》：“九年四月壬申
夜，大风雨，雷电震寝殿，鸱尾坏，有火入帝寝，烧帏幔
上惧，徙别殿。丁丑，有龙𩰚于利州榆林河上，大风坏
民居官舍十六七，木瓦人畜皆飘扬十馀里，死伤者
数百，同知州事石抹里压死。”

### 海陵天德五年大风

按《金史海陵本纪》，不载。　按《五行志》：五年二月辛未，
河东陕西地震，镇戎德顺等军大风，坏庐舍，民多压
死。海陵问司天马贵中等曰：“何为地震”贵中等曰：“伏
阳逼阴所致。”又问：“震而大风何也？”对曰：“土失其性则
地以震。风为号令，人君严急则有烈风及物之灾。”

### 正隆六年大风

按《金史海陵本纪》：“正隆六年六月壬戌夜，大风坏承
天门鸱尾。”

### 世宗大定四年大风

按《金史世宗本纪》：“大定四年七月辛丑，大风雷雨拔
木。”

### 章宗明昌六年大风

按《金史章宗本纪》。不载　按《五行志》：“六年二月丁丑，
京师地震，大雨雹。昼晦，大风震应天门右鸱尾坏。”

### 泰和三年十月己亥大风

按《金史章宗本纪》。不载　按《五行志》云云。　按《徒单
镒传》：镒拜平章，封济国公。淑妃李氏擅宠，兄弟恣横，
朝臣往往出入其门。是时烈风昏曀连日，诏问变异
之由。镒上疏略曰：“仁义礼智信，谓之五常。父义、母慈、
兄友、弟敬、子孝，谓之五德。今五常不立，五德不兴，缙
绅学古之士，弃礼义，忘廉耻，细民违道畔义，迷不知
返，背”毁天常，骨肉相残，动伤和气，此非一朝一夕之
故也。今宜正薄俗，顺人心，父父子子，夫夫妇妇，各得
其道，然后和气普洽，福禄洊臻矣。

泰和四年，大风。

按《金史章宗本纪》：“泰和四年三月丁卯，大风毁宣阳
门鸱尾。”

### 卫绍王大安三年大风

按《金史卫绍王本纪》，三年二月，有大风从北来，发屋
折木，通元门重关折，东华门重关折。　按《五行志》，卫
绍王大安三年二月乙亥夜，大风从西北来，发屋折
木，吹清夷，门关折。是岁，有男子郝赞诣省言：“‘上即位
之后，天变屡见，火焚万家，风折门关，非小异也。宜退
位让有德’。有司问：‘尔狂疾乎’？赞大言曰：‘我不狂疾，但
为社稷计’。”宰相皆非其言。每日省前大呼凡半月。上
怒，诛之隐处。

### 崇庆元年风

按《金史卫绍王本纪》：“崇庆元年七月，有风自东来，吹
帛一段，高数十丈，飞动如龙形，坠于拱辰门。”

### 宣宗贞祐三年大风

按《金史宣宗本纪》。“贞祐三年二月戊午大风，隆德殿
鸱尾坏。”　按《五行志》：“三年三月戊辰，大风。”

### 兴定元年河南大风

按《金史宣宗本纪》。不载。　按《五行志》。“兴定元年五月乙丑，河南大风。吹府门署以去。”

兴定三年，黑风起。

按《金史宣宗本纪》。兴定三年夏四月癸未。陕西黑风
昼起。　按《五行志》。“三年四月癸未。陕右黑风昼起。有
声如雷。顷之。地大震。”

兴定四年，大风。

按《金史宣宗本纪》：“兴定四年正月壬子，昼晦，有顷，大
雷电雨以风”　按《五行志》：“四年四月丁丑，大风吹河
南府署，飞百馀步户，案门钥开，文牍飘散，不知所在。”

### 哀宗正大元年大风

按《金史哀宗本纪》，“正大元年正月戊午，大风飘端门
瓦。”　按《五行志》：“正大元年正月戊午，上初视朝，尊太
后为仁圣宫皇太后，太元妃为慈圣宫皇太后。是日
大风飘端门瓦，昏霾不见日，黄气塞天。”

正大四年，大风。

按《金史哀宗本纪》，正大四年八月己巳，大风落左掖
门鸱尾，坏丹凤门扉。　按《五行志》，“四年八月癸亥，大
风吹左掖门鸱尾坠，丹凤门扉坏。是日风霜损禾皆
尽。”